שי נובלמן

שנות התשעים (תקופת הלהקות)

נובלמן החל את הקריירה המוזיקלית שלו ב-1991, כשהוא מנגן בגיטרה בס ובקלידים. באותה השנה הוא ייסד את "ג'וני הכבאי" יחד עם הגיטריסט אורי קליאן והזמר גלעד שגב. כשהלהקה עברה לצליל אלטרנטיבי יותר, היא נפרדה משגב ונובלמן הוסט לתפקיד הזמר. עם הצטרפותם של הקלידן ספי אפרתי והמתופף אביב ברק, הקליטו את השיר "יותר מדי מהמצב" (1992) והתפרקו עם גיוס חבריה לצה"ל. ב-1994 ייסד נובלמן את "קנאק\פופ", בהרכב שכלל גם את רועי ארד, ניצן חורש ורן לוי. הלהקה יצרה תדמית לא שגרתית ושנויה במחלוקת. בקיץ 1995 עזב נובלמן את הלהקה.
באותה התקופה חבר נובלמן ללהקת הרוק הפופולרית "מופע הארנבות של ד"ר קספר". הוא ניגן בסיבוב ההופעות של אלבומם השלישי "הו הו" (עקב עזיבתו של איציק רייזנברג וחזרתו בתשובה) והקליט לראשונה שני שירים באנגלית. ההרכב התפרק בינואר 1996. נובלמן ניגן מאוחר יותר בסיבוב הופעות האיחוד שלהם ב-2004 ובאלבום ההופעה "מופע הארנבות של ד"ר קספר בהופעה חיה" (2005). הוא עבר ללונדון ובמקביל ללימודים בתחום התקשורת הקים להקה, "Oracle", עם המתופף רן לוי והבסיסט רוב וויטמור. הכיוון היה רטרו סיקסטיז-סבנטיז מובהק. יחד עם המפיק והטכנאי ליאם ווטסון (הווייט סטרייפס) הם הקליטו שני שירים: "Sad Song Happy Song" (שהיה סינגל השבוע של המגזין "Melody Maker") ו"Lonely Boy". שירים אלה יצאו בדיסק דמו ומאוחר יותר שובצו באלבום הבכורה של נובלמן. לשיר הראשון צולם קליפ בברלין. ב-1999, לאחר פירוק הלהקה, הוא החל להופיע לבדו.

שנות האלפיים (קריירת הסולו)

עם חזרתו לישראל ב-2000, עבד נובלמן עם חברים מלהקת "רוקפור". שני השירים שהוקלטו באנגליה יצאו לתחנות הרדיו כסינגלים, ואלבום הבכורה "How To Be Shy" יצא במהרה. נובלמן רכש תוך זמן קצר דימוי לא שגרתי בעקבות העשייה האנגלופילית-עצמאית שלו. תוכנית הרדיו "הקצה" בגלגלצ השמיעה את שיריו. הדיסק כלל בין השאר את הבלדה "Don’t Want to Say Goodnight" ואת הפזמון "Spring #b Stevie Winwood". נובלמן לווה על ידי אמנים רבים, בהם רם אוריון, מיוצאי "נושאי המגבעת", ואורי בראונר כנרות מ"בום פם".
ב-2002 יצא נובלמן לסיבוב הופעות בארצות הברית וזכה לתשבחות מ"רולינג סטון" ("אחד מעשרת האלבומים הטובים של השנה") ומ"אלטרנטיב פרס" ("אחד מהאמנים שיכולים לכבוש את אמריקה"). בתחילת 2003 חזר להתגורר בישראל, חידש את הופעותיו והחל לכתוב שירים חדשים לאלבומו השני. שנה מאוחר החל לעבוד עם גבע אלון, יותם בן חורין ואיסר טננבאום על הדיסק הבא.
בנובמבר 2005 יצא לחנויות האלבום "Beautiful Life". שני שירים מתוכו הפכו ללהיטים ברדיו: "Girlfriend" ו"Baby in the Rain". הקליפ לאחרון אף זכה בפסטיבל הקליפים IMVF. הבלדה "Wonderful" (דואט של אלון ונובלמן) נבחרה כ"שיר הישראלי האהוב של השנה" על ידי מאזיני "הקצה". הצליל באלבום היה רוקנרולי יותר משל קודמו והיה עשיר בהרמוניות קוליות (תוך ניצול יכולתם של אלון ובן חורין כזמרים). באוקטובר ערכה הלהקה סיבוב הופעות בן חודש בגרמניה ובלוקסמבורג כשהם מנגנים מול אלפים רבים. בתום סיבוב ההופעות, לאחר שלוש שנים אינטנסיביות ופוריות, פרש גבע אלון מההרכב, לטובת התרכזות בקריירת הסולו שלו שהחלה לצבור תאוצה. בשנת 2008 יצא לשני סיבובי הופעות בגרמניה ובאנגליה.

מאנגלית לעברית

בפברואר 2007 השתתף נובלמן בערב מחווה ללהקת "נושאי המגבעת" שנערך בתל אביב, ויחד עם טריו "היידרו ג'אז" פלאנקטון ביצע את "זבובים" ואת "שיר השבוע". ההופעה הונצחה בדיוידי בהפקת "האוזן השלישית".
באותה השנה נובלמן גם הלחין והקליט את שיר הנושא לסדרת הטלוויזיה "טופי והגורילה" (ערוץ ביפ) והלחין את שיר הנושא לטלנובלה "בובות" (ערוץ 3). בינואר 2008 הוציא לאור את גרסת הביצוע הרוקיסטית שלו לאותו שיר כסינגל.
בחודש אוקטובר 2009 הוציא נובלמן את שיר המחאה "בחיים לא נעלה למונדיאל", שעורר רעש רב. השיר עסק בניסיונות ההעפלה הכושלים של נבחרת ישראל בכדורגל לטורניר אליפות העולם.
בחודש נובמבר 2010 הפך נובלמן למוזיקאי הישראלי הראשון שאחד משיריו, "גירלפרנד", נכנס למשחק המחשב הפופולרי "Rock Band".
בראיון למגזין וואלה באותו החודש הודיע כי הוא צפוי להיכנס לאולפן לשם הקלטת אלבום ראשון בעברית, שיוקלט לאורך 2011.
באוקטובר 2011, השתתפו שי ולהקתו החדשה בפסטיבל המוזיקה "אינדינגב", בהופעה שסימלה את חזרתו של נובלמן אל הבמות לאחר העדרות בת כשלוש שנים. בהופעה זו חשף כמה משיריו החדשים בשפה העברית וסיפר כי האלבום החדש צפוי לצאת בשנת 2013.
בדצמבר 2012 יצא "כל יום משתנה", הסינגל הראשון מתוך אלבומו החדש של נובלמן, שהופק בצוותא עם המוזיקאי עוזי פיינרמן. באותו החודש יצא הקליפ לשיר, שהיה מחווה לסרטי הקולנוע "קונילמל". בקליפ משחקים, לצדו של שי, אחיו הצעיר יובל והשחקן מייק בורשטיין, כוכב סרטי "קונילמל".
ב־6 בפברואר 2013 יצא השיר "אין לה אוויר", מלווה בקליפ צבעוני המצדיע לספורט הנשי בישראל בהשתתפות ספורטאיות ישראליות מובילות ביניהן אגנס קלטי בת ה91.
ב-6 במאי 2013, הוציא שי את שיר הנושא מאלבומו החדש, "יומי הוא חלום". זאת הייתה גרסה בעברית שכתב ללהיט הפופ הפסיכדלי משנת 1968 My year is a day, של ההרכב האמריקאי-צרפתי Les Irresistables. את השיר ליווה קליפ נוסטלגי שהורכב מקטעי וידאו מתקופות שונות בחייו של נובלמן, משפחתו, והופעותיו.
ב-6 ביוני 2013, יצא אלבומו השלישי, ״יומי הוא חלום״. הוא כלל 13 קטעים בהם שלושת הסינגלים שקדמו ליציאותו, מספר שירים שכתב בצוותא עם ערן צור וכן עם דן תורן ושני קטעים אינסטרומנטליסטים (לראשונה באלבומיו של נובלמן). השירים ״כל יום משתנה״ ו״יומי הוא חלום״ שובצו בפלייליסטים של תחנות הרדיו השונות. האלבום זכה לתשבחות המבקרים.
בנובמבר 2013, ערך שתי הופעות חד פעמיות ומיוחדות: הראשונה במסגרת פסטיבל הפסנתר בתל אביב, והשנייה במועדון הבארבי שם חזר לראשונה לנגן את כל שירי אלבומו How to be shy, יחד עם אורחים רבים.
עם תום סיבוב ההופעות של ״יומי הוא חלום״, גיבש נובלמן להקה חדשה עימה החל לעבוד על חומרים חדשים בשפה האנגלית. ההרכב שכולל את: אייל פיק, בועז וולף וליאור אבל החל להופיע בחודש מאי 2015. בעמוד הפייסבוק שלו, סיפר נובלמן כי ההרכב מתכנן להיכנס לאולפן ההקלטות בחודשי הקיץ להקליט את השירים החדשים. הלהקה אמנם הקליטה חומרים לאלבום שלם, אך נכון לתחילת שנת 2018, לא פורסם דבר לגבי הוצאתו ונובלמן חדל להופיע, למעט הופעת אורח במופע ההשכבה החד פעמי, שנערך לזכרו של המוזיקאי הישראלי המנוח, צ'ארלי מאגירה, עימו הקליט נובלמן בעבר.

עיתונות, תקשורת הספורט ומשחק

מעבר להיותו מוזיקאי עוסק נובלמן גם בתחומי הכתיבה, העיתונות והמשחק. הוא עוסק מאז שנת 2006 בהנחיה וכתיבה לתוכניות ספורט שונות בערוצים השונים, כשהוא מביא גישה רעננה המשלבת גם הומור, סאטירה, ותשוקה לנוסטלגיה. כמו כן, משדר משחקי כדורגל עבור ערוץ הספורט. נובלמן אוהד את קבוצת הכדורגל בית"ר ירושלים ולעיתים ניתן לראות אותו במשחקיה.
הוא כתב ביקורות תרבות לרשת "מעריב" (בשנים 1993–1996) והיה בעל טור במקומוני "ידיעות אחרונות" (2003-2007).
בשנת 2001 החל להגיש בתוכנית הטלוויזיה "המצעד" (ערוץ ביפ) פינה שבועית בנושא היסטוריית מוזיקת הרוקנרול. בשנת 2006 השתתף בטלוויזיה כשחקן אורח בטלנובלה "האלופה", שיצר אחיו דרור.
בשנת 2006 פיתח נובלמן נישה חדשה, הגשת ויצירת תוכני וידאו ספורט בידוריים-הומוריסטיים. עבור פורטל האינטרנט וואלה!, יצר את דמותו "יועד אלפרון", כתב ספורט משוטט החוקר את נבכי הספורט הישראלי לעומק ולרוחב בצורה הומוריסטית, נוסטלגית, הזויה ורומנטית. בשנת 2008 התפתחה הפינה לכדי תוכנית אולפן של ממש - "בראש ובראשונה". התוכנית שודרה בשחור-לבן (כהצדעה לשידורי הערוץ הראשון בשנות השבעים) ועסקה בצורה הומוריסטית בספורט הישראלי, על שלל בדמויות הצבעוניות המאכלסות אותו. עונתה הרביעית של התוכנית, שודרה בוואלה! בשנת 2013.
לרגל מגזין משדרי יורו 2008 בכדורגל ששודר בערוצים 10 וצ'רלטון בטלוויזיה, המציא נובלמן את דמותו של מייקל פינדר, עיתונאי ספורט אנגלי, המסקר עבור ארצו את תרבות הספורט הישראלית. בעקבות הצלחת הכתבות, צולמו שתי עונות של פינדר. בהמשך הצטרף לתקופה קצרה גם לצוות תוכנית הספורט "הראשון בשער" שלערוץ הראשון.
בקיץ 2013 החל להגיש ולכתוב בערוץ הספורט את תוכנית האולפן הלילית "תראו מי שמדבר". החל מקיץ 2017 החל לשדר משחקי כדורגל בערוץ הספורט.
בשנת 2010 נבחר להנחות את השעשועון האינטראקטיבי "קן הקוקיה" של חברת סלקום, ששודר בפייסבוק ובסלולר, לצדם של ימית סול ואיתי שגב.
בשנת 2013 שיחק בתפקיד אורח בסדרת הטלוויזיה חסמבה.
בשנת 2018 פורסם כי נובלמן ישחק בהצגת הילדים מעשה בחמישה בלונים, לצידו של השחקן יובל המבולבל.
בנוסף לקריירת המשחק והשירה, דיבב נובלמן את דונלד דאק, הברווז בסרטי חברת וולט דיסני. את התפקיד אייש מתחילת שנות ה-90 עד עזיבתה של שפרירה זכאי את קריירת בימוי הדיבוב בסוף 2008.
בסוף שנות ה-90 נבחר על ידי אולפני דיסני כ"מדבב דונלד דאק הטוב בעולם" מבין 30 מדבבים שונים, ואת התואר חלק עם עמיתיו האמריקאי והגרמני, טוני אנסלמו ופיטר קראוץ.
נובלמן שיחק ושר בהצגות ילדים אותן יצר לאורך השנים ביניהן: ״שי הימאי והצחוק שהלך לאיבוד״, ״הרפתקאת חג החנוכה״, ״הרפתקאותיו של דאקי דאק הברווז״ כמו גם בהפקת היוקרה של דיסני ״דיסני על הקרח״.

לימודים

נובלמן הוא בעל תואר ראשון בלימודי תקשורת מטעם אוניברסיטת London Guildhall שבאנגליה. הוא הוסמך כמאמן אישי מוסמך מטעם בית הספר ״תות- תוצאות ותקשורת״ וסיים לימודי משחק בבית ספרה של רות דייכס.

משפחה

שי נובלמן הוא אחיו הבכור של התסריטאי ויוצר הטלוויזיה דרור נובלמן. אחיו יובל הוא במאי ושחקן. נובלמן נישא בשנת 2008 לבמאית בילי לוי ויש לו שלושה ילדים, ג'וליאן.(הבכור) ושני תאומים- אדם ודניאל.